**Upravni odjel za komunalni sustav,**

**prostorno uređenje i zaštitu okoliša**

**Grada Novigrada – Cittanova**

**GRADSKO VIJEĆE**

**GRADA NOVIGRADA - CITTANOVA**

**TEMA: ZAKLJUČAK O OVLAŠTENJU GRADONAČELNIKA GRADA NOVIGRADA-CITTANOVA ZA PODUZIMANJE SVIH RADNJI I DONOŠENJE ODLUKA VEZANIH UZ PRIPAJANJE TRGOVAČKOG DRUŠTVA 6.MAJ ODVODNJA d.o.o. JEDINSTVENOM USLUŽNOM PODRUČJU 23**

* **prijedlog**

KLASA:325-03/25-01/02

URBROJ:2163-5-01-25-01

Novigrad, 2025. godine

Pripremila: Ana Karlović, dipl.iur.

**OBRAZLOŽENJE ZAKLJUČKA O OVLAŠTENJU GRADONAČELNIKA GRADA NOVIGRADA-CITTANOVA ZA PODUZIMANJE SVIH RADNJI I DONOŠENJE ODLUKA VEZANIH UZ PRIPAJANJE TRGOVAČKOG DRUŠTVA 6.MAJ ODVODNJA d.o.o. JEDINSTVENOM USLUŽNOM PODRUČJU 23**

**RAZLOZI DONOŠENJA ODLUKE**

 U članak 88. Zakona o vodnim uslugama (Narodne novine 66/2019 – u daljnjem tekstu: Zakon) propisano je slijedeće:

 (1) Svi postojeći javni isporučitelji vodnih usluga na uslužnom području dužni su se pripojiti javnom isporučitelju vodnih usluga koji je društvo kapitala, a koje je određeno uredbom iz članka 7. stavka 6. ovoga Zakona kao društvo preuzimatelj, a društvo preuzimatelj je dužno prihvatiti pripajanje, u roku od šest mjeseci od dana od stupanja na snagu uredbe iz članka 7. stavka 6. ovoga Zakona (Uredba o uslužnim područjima).

(2) Kao društvo preuzimatelj odredit će se javni isporučitelj vodnih usluga koji je na uslužnom području imao najveći ukupni prihod po osnovi cijene vodnih usluga, cijene isporuke vode drugom isporučitelju vodnih usluga i naknade za razvoj u tri godine koje prethode godini stupanja na snagu uredbe iz članka 7. stavka 6. ovoga Zakona ili javni isporučitelj vodnih usluga koji je na uslužnom području u posljednje tri godine koje prethode godini stupanja na snagu uredbe iz članka 7. stavka 6. ovoga Zakona isporučio najveću količinu vode za ljudsku potrošnju korisnicima vodnih usluga i drugim isporučiteljima vodnih usluga (u daljnjem tekstu: primarno društvo preuzimatelj), a ako se započeto pripajanje primarnom društvu preuzimatelju ocijeni neizglednim u rokovima propisanim uredbom iz članka 7. stavka 6. ovoga Zakona, pripajanje će se provesti prema drugom javnom isporučitelju vodnih usluga (u daljnjem tekstu: supsidijarno društvo preuzimatelj) koji se određuje uredbom iz članka 7. stavka 6. ovoga Zakona.

(3) Za donošenje odluke o pripajanju potrebna je obična većina danih glasova na skupštini odnosno obična većina u temeljnom kapitalu zastupljenom na skupštini i u društvu preuzimatelju i u društvima koja se pripajaju.

(4) Društveni ugovor odnosno statut društva preuzimatelja mora se u roku iz stavka 1. ovoga članka uskladiti s odredbama ovoga Zakona.

(5) Unutarnji opći akti društva preuzimatelja moraju se u roku od 90 dana po isteku roka iz stavka 1. ovoga članka uskladiti s odredbama ovoga Zakona.

(6) Poslovni udjeli odnosno dionice u društvu preuzimatelju određuju se prema stanju kapitala i rezervi društva preuzimatelja i društava koja se pripajaju na dan 31. prosinca 2018., a za pravne osobe iz članka 87. stavka 1. ovoga Zakona prema iskazanoj poziciji kapital i rezerve u bilanci na dan 31. prosinca 2018., osim kad je ovim Zakonom drukčije određeno.

(7) Pripajanje se provodi s brojem zaposlenika koji ne može biti veći od broja zaposlenih na dan 31. prosinca 2018.

(8) Troškove pripajanja društava kapitala snosi društvo preuzimatelj.

Članakom 25. Uredbe o uslužnim područjima ( Narodne novine broj 70/2023) propisuje se da je na uslužnom području 23, a koje obuhvaća jedinice loklane samouprave sjeverozapadne Istre društvo preuzimatelj - Istarski vodovod d.o.o. iz Buzeta.

U namjeri da se što prije provede postupak pripajanja postojećih isporučitelja vodnih usluga na uslužnom području 23 društvu preuzimatelju, Istarskom vodovodu d.o.o. iz Buzeta, sukladno proceduri propisnoj odredbom članka 88. Zakona o vodnim uslugama i Uredbi o uslužnim područjima gradonačelnici većih gradova unutar predmetnog uslužnog područja, prvenstveno Grada Poreča, Umaga, Rovinja, Novigrada i Buja kao predstavnici većinskih vlasnika društva preuzimatelja od stupanja na snagu zakonskih i provedbenih akata koji uređuju procedure pripajanja u više navrata inicirali su brojne aktivnosti u cilju realizacije postupka pripajanja.

U tu svrhu osnovan je Formalni tim za koordinaciju osnivanja jedinstvenog javnog isporučitelja vodnih usluga u koji Formalni tim su pored zakonskih zastupnika društava koja sudjeluju u pripajanju uključene i druge stručne osobe iz društava koja se pripajaju, sve u cilju efikasne, kvalitetne ali i što jednostavnije i brže provedbe procesa pripajanja.

Društvu preuzimatelju, Istarskom vodovodu d.o.o. koje obavlja isključivo javnu uslugu proizvodnje i distribucije vode pripajaju se društva, njih deset koja obavljaju isključivo djelatnost javne odvodnje. Najveća tri društva: Odvodnja Poreč d.o.o., 6. maj odvodnja d.o.o. i Odvodnja Rovinj d.o.o. uspješno su realizirali značajne projekte sufinancirane sredstvima Europske unije koji uključuju izgradnju modernih uređaja za pročišćavanje otpadnih voda III. stupnja pročišćavanja uz primjenu membranske tehnologije. Rezultat rada i zalaganja na realizaciji tih projekata je, pored postojeće, vrijedna i značajna imovina kojom ta društva upravljaju i znatan broj visokoobrazovanih djelatnika.

Da bi se proveo postupak pripajanja u zakonskim okvirima i da bi za građane i poslovne subjekte bili u mogućnosti zadržati dostignuti nivo kvalitete pružene usluge i nastaviti s unapređenjem iste, funkcioniranje budućeg, objedinjenog društva vidimo kroz formiranje podružnica sa određenim stupnjem autonomije (samostalnosti).

Za naglasiti je da Zakon o vodnim uslugama u dijelu koji se odnosi na članak 88. stavak 6. i 7. predstavlja otegotnu okolnost u provedbi pripajanja, navedena odredba propisuje da se poslovni udjeli odnosno dionice u društvu preuzimatelju određuju prema stanju kapitala i rezervi društva preuzimatelja i društava koja se pripajaju na dan 31. prosinca 2018. godine (st.6.) i da se pripajanje provodi s brojem zaposlenika koji ne može biti veći od broja zaposlenih na dan 31. prosinca 2018. godine (st.7.). Od donošenja Zakona prošlo nešto više od pet godina, te bi navedena odredba trebala biti izmijenjena u cilju zakonitosti postupanja te neupitne buduće provedbe pripajanja na sudu na temelju donesenih akata. U tu svrhu predlaže se da Ministarstvo pokrenu postupak izmjene Zakona u navedenom dijelu.

Prvi korak u postupku provedbe objedinjavanja je izmjena Društvenog ugovora društva Istarski vodovod d.o.o. kako bi se stvorile formalne pretpostavke za objedinjavanje. Budući je u istom sadržana odredba da se Društveni ugovor može izmijeniti samo ako za promjenu istog glasaju svi članovi društva prisutni na Skupštini ( ukupno 29 JLS). Po pitanju izmjene ove odredbe Društvenog ugovora došlo je do izražaja neslaganja i otpora manjih jedinica lokalne samouprave, koje zbog vlastitih interesa sprječavaju izmjenu istog. Navedena odredba je mnogo restriktivnija nego što je to slučaj u ustaljenoj praksi i nego li ga propisuju odredbe Zakona o trgovačkim društvima, koji u članku 455. stavak 1. propisuje da se odluka o izmjeni društvenog ugovora donosi većinom od najmanje ¾ od danih glasova. Društvenim ugovorom može se odrediti da je za to potrebna veća većina a može se zahtijevati ispunjenje i dodatnih pretpostavki.

Članak 87. stavak 2. Zakona o vodnim uslugama u poglavlju Preoblikovanje i podjela društva prije pripajanja propisuje da su postojeći javni isporučitelji vodnih usluga čije se područje pružanja usluga prostire na dva uslužna područja dužni u roku od 60 dana od dana stupanja na snagu uredbe iz članka 7. stavka 6. ovoga Zakona izvršiti podjelu društva. Kako se društvo Istarski vodozaštitni sustav d.o.o. (IVS) i društvo Vodoopskrbni sustav Istre – vodovod Butoniga d.o.o. (VSI) prostiru na dva uslužna područja, područje 23, koje obuhvaća JLS sjeverozapadne Istre na kojem je sukladno Uredbi o uslužnim područjima društvo preuzimatelj - Istarski vodovod d.o.o. iz Buzeta i na uslužno područje 24, koje obuhvaća JLS jugoistočne Istre na kojem je društvo preuzimatelj Vodovod Pula d.o.o., Pula neophodno je provesti podjelu navedenih društava u cilju stvaranja zakonskih preduvjeta za provedbu pripajanja.

**PRAVNI AKTI**

Temeljem odredbi Zakona o vodnim uslugama (Narodne novine 66/2019 i članaka 39. i 101. Statuta Grada Novigrada („Službene novine Grada Novigrada- Cittanova“ broj 5/09, 3/13, 2/14, 2/17, 1/18, 2/20, 1/21, 6/21, 7/21- pročišćeni tekst) Gradsko vijeće Grada Novigrada-Cittanova donosi akte kojima se uređuju pitanja od interesa za jedinicu lokalne samouprave.

**UTJECAJ NA PRORAČUN**

Donošenje ovog Zaključka neće imati utjecaj na proračun.

Temeljem članaka 39. i 101. Statuta Grada Novigrada („Službene novine Grada Novigrada- Cittanova“ broj 5/09, 3/13, 2/14, 2/17, 1/18, 2/20, 1/21, 6/21, 7/21- pročišćeni tekst i 3/22) na sjednici Gradskog vijeća Grada Novigrada-Citttanova održanoj dana\_\_\_\_\_\_\_\_\_\_\_2025. donesen je slijedeći

**Z A K LJ U Č A K**

I

Pokreće se postupak pripajanja trgovačkog društva 6.maj odvodnja d.o.o. jedinstvenom isporučitelju vodnih usluga na uslužnom području 23, društvu preuzimatelju, Istarskom vodovodu d.o.o. iz Buzeta, sukladno odredbi članka 88. Zakona o vodnim uslugama ( Narodne novine broj 66/2019) i članka 25. Uredbe o uslužnim područjima (Narodne novine broj 70/2023) u cilju nedvosmislenog očitovanja volje Grada Novigrada-Cittanova za žurnu provedbu pripajanja.

II

Ovlašćuje se Gradonačelnika Grada Novigrada-Cittanova za poduzimanje svih potrebnih radnji i donošenje odgovarajućih odluka za izmjenu Društvenog ugovora trgovačkog društva Istarski vodovod d.o.o., kao preduvjeta za stvaranje zakonskih pretpostavki za provedbu pripajanja.

III

Zadužuje se Skupština društva Istarski vodozaštitni sustav d.o.o. (IVS) i Skupština društava Vodoopskrbni sustav Istre – vodovod Butoniga d.o.o. (VSI) da sukladno odredbi članka 87. stavak 2. Zakona o vodnim uslugama (Narodne novine broj 66/2019) izvrše podjelu društava, sve u cilju stvaranja zakonskih preduvjeta za provedbu pripajanja.

IV

Predlaže se Ministarstvu zaštite okoliša i zelene tranzicije pokrene izmjenu stavka 6. i 7. članka 88. Zakona o vodnim uslugama (Narodne novine broj 66/2019).

V

Zadužuje se Gradonačelnika Grada Novigrada-Cittanova da konačan prijedlog Odluke o pripajanju trgovačkog društva 6.maj odvodnja d.o.o. trgovačkom društvu Istarski vodovod d.o.o., te konačan prijedlog Ugovora o pripajanju i konačan prijedlog Društvenog ugovora budućeg objedinjenog društva dostaviti Gradskom vijeću Grada Novigrada-Cittanova na razmatranje i odlučivanje.

KLASA: 325-03/25-01/02

URBROJ:2163-5-02-25-01

Novigrad,\_\_\_\_\_\_\_\_\_\_\_2025.

**GRADSKO VIJEĆE GRADA NOVIGRADA-CITTANOVA**

Predsjednica Gradskog vijeća

Dijana Lipovac Matić